Anno 1495 … In dissem jahre hefft de Russe edder Musckowiter dörch vervörderinge köningk Hans van Dennemarcken sick vorgenamen de Sweden tho bekriegen in Finlandt, vp datt also herr Steen Sture vth Sweden in Finlandt gelocket [were], könink Hans mit den vornemesten ridderen vnde bischoppen im ricke handlen möchte, dat se herr Steen Sture verleten vnde ehn thom köninge annehmen, den wowol de handelunge vele hemlich geholden werden, konde man doch thom openbahren hader vor Steen Sturen gubernatorn nicht kamen, derhaluen wart de handel mit den Russen, wo gesecht, also vorgenamen, auerst idt is vp disse wiese dem herren Steen Sturen tho weten geworden. De Muskowiter edder Russe hadde 4 mönncken vergunnet in sinem lande ein kloster tho buwen, van dissen nam he twe vnde wolde, dat se sine breue an den könink van Dennemarcken bringen scholden, als auerst de guden lude tho Reuel kemen vnde befruchteden sick, dat etwas in den breuen möchte sin, datt velichte thom verderue etlicher christen lande vnde lude gereken mochte, hebben se de breue dem rade van Reuell auerantwerdet. Als nu herr Steen dorch gude lude gewarnet [is], hefft he sine sake in acht genamen vnde vp bestemmede tidt, als de Russe de slatt Wiborch in Finlandt hemlich anfallen wolde, hefft se herr Steen also wilkamen geheten, datt erer nicht veele wedder tho hus gekamen sin, vnde hefft de statt Wiborch mitt 500 dudische knechte besettet vnde is na Calmeren geilet.